
Tęsiame užsiėmimus su vaiku.
Dažniau liekant namuose gali pradėti varginti rutina ir buitis. Tenka išlikti kantriems ir nepasiduoti kylančiam susierzinimui, o jį ir patiems tinkamai atpažinti ir išsakyti, to mokyti ir vaikus. Vaikams ilgainiui gali atsirasti nuobodulys ir stigti įdomios veiklos, tad normalu, kad gali  padažnėti erzulys, nesutarimai bendraujant tarpusavyje ar su tėvais. Kad to išvengtumėt, tėvams rekomenduojama ne visada pulti barti, pykti ant vaikų už norą gauti dėmesio ne visada tinkamais būdais, kištis į vaikų problemas siekiant už juos greičiau išspręsti, pasakyti, ką daryti ir ko ne. Palikime erdvės pačių vaikų savarankiškumo, komunikacijos įgūdžių lavėjimui ieškant išeities. Leiskime vaikams patiems patirti išbandymus ir patirti sėkmę (gal ir nesėkmę) priimant sprendimus, skatinkime pamąstyti, paanalizuoti situaciją, ką jie siūlytų daryti, kas būtų naudinga ir panašiai, o savo patarimus bei neprašomą pagalbą dalinti saikingai. 

Skiriame laiką bendravimui ir kartu mokomės būti dėmėsingais, pažinti geriau vienas kitą, atsiminti, būti atsakingais už savo žodžius ir elgesį. 
Žaidimas “NEMELUOK”
Žaidimo vedėjas paeiliui visų vaikų klausinėja klausimų, kurie turi būtinai būti susiję su žaidime dalyvaujančiais vaikais. Vaikai turi atsakinėti greitai, pasirinkdami atsakymą "teisybė" arba atsakymą "melas". Galima žaisti tol, kol lieka tik vienas laimėtojas. Arba galima žaisti visiems vaikams choru atsakinėjant, tačiau tokiu atveju žaidimo vedėjas turėtų įvertinti vaikus, kurie jo manymu dažniausiai sakė teisybę ir rečiau melavo.

Žaidimas “SURASK PORĄ”
Vaikai susiskirsto poromis, o žaidimo vedėjas kiekvienai porai nurodo garsiai susitarti, kokį gyvūną pora vaizduos t. y. kokio gyvūno garsą pora mėgdžios. Poros turi vaizduoti skirtingus gyvūnus. Tada visoms žaidimo poroms užrišamos akys, ir poros turi mėgdžiodamos sutarto gyvūno skleidžiamus garsus, surasti savo porą.
